סיום נזיר

"וידבר ה’ אל משה לאמר דבר אל בנ"י ואמרת להם איש או אישה כי יפליא לנדור נדר נזיר להזיר לה'"
 

יש נזירות שהיא נזירות לה', נזירות שלא באה בחפזון וכ"ש שאינה פליטת פה, אלא באה מתוך שיקול דעת ויראת שמים שהביאו להחלטה לאסור איסר ולעלות בקדושה, נזירות שאיסוריה יביאו לחיים תורנים שלמים יותר.

שלשה איסורים יש בנזירות: איסור הגפן וכל היוצא ממנו, איסור תגלחת הראש ואיסור טומאה למתים.

הגפן, על אף שימושיה החיוביים כמו קידוש ושמחה, יכולה להיות מכשיר להרס צלם האנוש וכ"ש להרס צלם אלהים בהם נברא האדם. "וישת מן היין וישכר ויתגל בתוך אהלה"
. היין מגלה את הפנימיות וכאשר זו אינה טהורה עולה הנפש הבהמית השפלה. ביטוי לשפלות היא הליכה אחר תאוות הגוף והופעת הצדדים החומריים היותר גסים שבאדם וכבר מצינו שהיין משמש עזר וכלי לדבר תאווה: מנח, בנות לוט ועד ימי אחשורוש. מהצד הזה שבגפן יש להתרחק ולכן מסלק עצמו הנזיר לה' מן הגפן.

איסור שני של הנזיר היא תגלחת הראש. הנזיר משלח שער ראשו פרע ובסופה של הנזירות הוא מגלח ראשו ונותן את השיער על האש, בגילוח הוא מנוול את עצמו וכך שובר את הגאווה. תגלחת השער שבאה על הגאווה מפורשת בתלמוד
: "תניא, אמר שמעון הצדיק: מימי לא אכלתי אשם נזיר טמא חוץ מאדם אחד, שבא אלי מן הדרום יפה עינים וטוב רואי וקווצותיו סדורות לו תלתלים, אמרתי לו: בני, מה ראית לשחת שער נאה זה? אמר לי: רועה הייתי לאבי בעירי, והלכתי לשאוב מים מן המעיין ונסתכלתי בבבואה שלי, ופחז יצרי עלי וביקש לטורדני מן העולם, אמרתי לו: ריקה! מפני מה אתה מתגאה בעולם שאינו שלך, שסופך להיות רמה ותולע'? העבודה, שאגלחך לשמי'! עמדתי ונשקתיו על ראשו, אמרתי לו: כמותך ירבו נזירים בישראל, עליך הכתוב אומר: +במדבר ו+ איש כי יפליא לנדור נדר נזיר להזיר לה' ".

האיסור האחרון, שהעוברו סותר את כל נזירותו, הוא איסור טומאה למתים. מאיפה בא המוות? הנחש הקדמוני הוא אשר גרם למוות לכל באי עולם בדברו לשון הרע וע"י כפירה באלהים חיים. הנחש אמר לחווה: "כי יודע אלהים כי ביום אכלכם ממנו ונפקחו עיניכם"
, ומבאר רש"י
 בשם המדרש שאמר הנחש: כל אומן שונא את בני אומנותו. מן האילן הזה אכל וברא את העולם אכלו אתם ונפקחו עיניכם והייתם כאלהים יוצרי עולמות. חווה מקבלת את הלשון הרע, מאכילה לבעלה ויצא הדבר "כי עפר אתה ואל עפר תשוב"
. מאז ממשיך לעוה"ר לזרוע מוות בעולם, האומר לשון הרע, הורג שלשה: המספרו, המקבלו והנאמר עליו. הריחוק מטומאת המת מבטא את ההתרחקות מן המוות, מן החומר הנפסד
 ומהעוון שעשו שקול כנגד כל העוונות
 וכפי שאומר המדרש
 "קשה לשון הרע שאין אדם מוציאו מפיו עד שהוא כופר בעיקר".

כל ההרחקות האלו של הנזיר מתאווה, מגאווה ומלשון הרע רמוזים במאמר חז"ל שבמסכת עירובין
 "שלשה פתחים יש לגיהנם, אחד במדבר ואחד בים ואחד בירושלים", מסביר הבן איש חי: מדוע דורשים חז"ל ששלושת הפתחים נמצאים במקומות אלו? זה בא ללמד מוסר לאדם על עוונות שהם סיבות יותר לירידת האדם לגיהנם.

המדבר הוא לשון דיבור – רמז לחטא האדם בדיבור, שזהו חטא לשון הרע, שהוא סיבה יותר למשוך האדם לגיהנם. הפתח אשר בים בא כנגד רבוי התאווה כמו שמבארים חז"ל על הפסוק "כל הנחלים הולכים אל הים והים איננו מלא"
. הפתח השלישי לגיהנם בירושלים, זה הדוחה ומעביר יראת שמים מעליו ורואה עצמו בעל יראה ושלם בכל מידות טובות ולכן הוא מתגאה.

נזיר כזה כמותו, המרחיק עצמו מגאווה, מתאווה ומדיבורים אסורים ירבו כמותו בישראל ועליו הכתוב אומר "איש כי יפליא לנדור נדר נזיר להזיר לה' ".

